Сандра Бълок
Сандра Анет Бълок (, правилна транскрипция от английски - Булък (/ˈbʊlək/)) е американска филмова актриса и продуцент.

Биография

Ранни години 
Сандра Бълок е родена в Арлингтън, Вирджиния, предградие на Вашингтон, окръг Колумбия. Баща ѝ Джон Бълок (John W. Bullock), служи в армията на Съединените американски щати, майка ѝ, Хелга Г. Майер (Helga D. Meyer, 1942 – 2000) е немска оперна певица и учител по музика. Двамата се срещат в Нюрнберг, Германия, докато бащата на Сандра, Джон, е командирован там. Сандра Бълок има по-малка сестра – Gesine Bullock-Prado, която е бивш вицепрезидент на филмовата компания на Бълок „Fortis“.

Като дете Сандра Бълок често придружава майка си при нейните оперни представления. По тази причина тя прекарва първите дванадесет години от живота си предимно в Нюрнберг, където остава с леля си и баба си и учи немски език. Семейството ѝ живее известно време и в Залцбург и Виена (Австрия).

След това Бълок се мести в САЩ и учи в гимназия Вашингтон-Лий (Washington-Lee High School) в Арлингтън, където е мажоретка и участва във всички училищни театрални представления. След като се дипломира в гимназията през 1982 г., започва следването си в Университета в Източна Каролина в Грийнвил (East Carolina University in Greenville), със специалност драма. Дипломира се през 1986 г.

След дипломирането си се мести в Манхатън и работи като чистачка, барман, сервитьор и гардеробиер, също така във фризьорски салон за кучета, по време на прослушвания за роли.

Кариера 

Докато живее в Ню Йорк, Бълок участва в няколко студентски филма и посещава актьорски курсове при Санфорд Майснер. Малко по-късно получава роля на Off-Broadway. След това участие приема няколко малки роли в независими продукции, както и главна роля в краткотрайната телевизионна версия на „Работещо момиче“ (1990). По-късно се появява в няколко филма, като „Любовен еликсир № 9“ („Love Potion No. 9“, 1992), „Нещото наречено ЛЮБОВ“ („The Thing Called Love“, 1993) и „Fire on the Amazon“ (1993). Участието ѝ в „Разрушителят“ („Demolition Man“) през 1993 г. води до поканата ѝ за участие в „Скорост“ („Speed“, 1994).

Сандра Бълок става филмова звезда в края на 1990-те години с участието си във филмите „Докато ти спеше“ („While You Were Sleeping“, 1995) и „Мис таен агент“ („Miss Congeniality, 2000) – и за двата филма получава номинация за Златен глобус в категория Най-добра актриса в мюзикъл или комедия. Бълок получава 11 милиона долара за участието си в „Скорост 2: професионалистите“ („Speed 2: Cruise Control“, 1997), в които се съгласява да играе, за да подкрепи собствения си проект „Надежда за обич“ („Hope Floats“, 1998). По-късно получава 17,5 милиона долара за „Мис таен агент 2: Въоръжена и прекрасна“ („Miss Congeniality: Armed and Fabulous“, 2005).

Сандра Бълок е избрана от списание „People“ за един от 50-те най-красиви хора на света през 1996 и 1999 г. и е класирана на 58-о място в класацията на списание „Empire“ – Топ 100 филмови звезди на всички времена.

През 2004 г. актрисата получава поддържаща роля във филма „Сблъсъци“ („Crash“), както и много положителни отзиви за изпълнението си, а някои критици заявяват, че това е най-доброто изпълнение в кариерата ѝ.

По-късно се появява в „Къщата на езерото“ („The Lake House“) – романтична драма с участието на Киану Рийвс. Тъй като техните филмови герои са разделени през целия филм, Бълок и Рийвс са на снимачната площадка заедно в продължение само на две седмици по време на снимките. През същата година се появява в „Infamous“. Взема участие в „Предчувствие“ („Premonition“, 2007) с Джулиан Макмеън.

През ноември 2009 г. е участвала в „Сляпата страна“ („The Blind Side“), който става номер 2 в класациите, след Новолуние („New Moon“) с $34.2 милион. Сандра Бълок печели „Златен глобус“ и „Оскар“ за най-добра актриса и Screen Actors Guild за изпълнението си в „Сляпата страна“. Първоначално отказва ролята три пъти, поради дискомфорт с представянето на един благочестив християнин. Ден преди това печели „Златна малинка“ за изпълнението си в „Луда по Стийв“ („All About Steve“). Тя е единственият изпълнител, който някога е бил награждаван едновременно за „най-добър“ и „най-лош“ актиор в една и съща година.

През 2007 г. е класирана 14 в класацията за най-богатите жени знаменитости с богатство от $85 милиона долара.

Сандра Бълок притежава звезда на холивудската Алея на славата.

Личен живот 
Бълок свободно говори немски език. Два пъти е дарявала по един милион долара на Американския червен кръст.

През 2005 г. се омъжва за телевизионния водещ и производител на луксозни мотоциклети Джеси Джеймс. През януари 2010 г. двойката осиновява момченце, Луис Бардо. След получаването на наградата „Оскар“ на Бълок през март 2010 г. в пресата се появяват слухове за изневери на Джеси, които той по-късно сам ги потвърждава. През април 2010 г. Сандра иска развод. Процесът официално завършва през юни 2010 г. В края на 2015 г. актрисата осиновява и момиченце.

Филмография

Източници

Външни препратки 

 
 
 
 Сандра Бълок в Kinobg.org

Американски актриси
Носителки на „Оскар“ за най-добра женска роля
Носители на Златен глобус
Носители на награда „Сатурн“
Американски филмови продуценти
Американски благодетели
Американски атеисти
Германци в САЩ
Родени във Вирджиния